Diari Oficial de la Generalitat Valenciana


Sumari del DOGV 8153, del 20-10-2017 (2017/9222)

RESOLUCIÓ de 17 d'octubre de 2017, del director de l'Institut Cartogràfic Valencià, per la qual es convoquen ajudes econòmiques per a la realització de pràctiques acadèmiques externes en l'Institut Cartogràfic Valencià en el marc d'un conveni de col·laboració educativa.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8153

Data del DOGV
:   20-10-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/9222


Data del document
:   17-10-2017

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * Institut Cartogràfic Valencià
    * ajuda pública

RESOLUCIÓ de 17 d'octubre de 2017, del director de l'Institut Cartogràfic Valencià, per la qual es convoquen ajudes econòmiques per a la realització de pràctiques acadèmiques externes en l'Institut Cartogràfic Valencià en el marc d'un conveni de col·laboració educativa. [2017/9222]  
Mitjançant l'Ordre 7/2016, de 8 de juny, de la Conselleria d'Habitatge, Obres Públiques i Vertebració del Territori, s'aprovaren les bases reguladores de la concessió d'ajudes per a la realització de pràctiques acadèmiques externes en l'Institut Cartogràfic Valencià, en el marc d'un conveni de col·laboració educativa (DOGV 7807, 16.06.2016).  
Des de la seua creació, ha sigut una constant de l'Institut Cartogràfic Valencià col·laborar amb les universitats valencianes en la formació dels estudiants mitjançant la previsió en els seus pressupostos anuals de diferents línies de subvenció, a fi d'oferir-los una formació pràctica que complemente els seus coneixements i possibilite la seua incorporació al mercat laboral amb un mínim d'experiència professional.  
L'article 1 de l'esmentada ordre estableix que la convocatòria de les ajudes es farà mitjançant una resolució de la persona que ocupe la Direcció de l'Institut Cartogràfic Valencià. D'altra banda, en l'article 2, s'estableix que per a la realització de les pràctiques externes, l'Institut Cartogràfic Valencià subscriurà un conveni de cooperació educativa amb la universitat que corresponga, a fi que les pràctiques tinguen un reconeixement acadèmic dins dels estudis universitaris que estiguen cursant els estudiants.  
La Generalitat, a través de l'Institut Cartogràfic Valencià, ha subscrit convenis de col·laboració per a la realització de pràctiques formatives d'estudiants universitaris amb la Universitat de València i amb la Universitat Politècnica de València. En aquests convenis, la Universitat actua en nom de l'Institut Cartogràfic Valencià, com a entitat col·laboradora, quant a la recepció de les sol·licituds de les persones interessades a participar en el procés de selecció, que serà instruït i resolt per aquest organisme. Així mateix, la Universitat és la responsable de la supervisió dels requisits acadèmics que hagen de reunir els estudiants per a la realització de les pràctiques.  
En virtut del que s'ha exposat anteriorment, i de conformitat amb el que estableixen els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector instrumental i de subvencions, resolc:  
  
Primer. Objecte  
1. La present resolució té com a objecte la convocatòria d'ajudes per a la realització de pràctiques acadèmiques externes en l'Institut Cartogràfic Valencià, destinades a estudiants matriculats en la Universitat de València i en la Universitat Politècnica de València.  
2. Les pràctiques acadèmiques externes tenen com a finalitat servir de suport a la formació complementària i l'especialització professional dels estudiants universitaris, posant en relació els coneixements adquirits per aquests amb les àrees de competència de l'Institut Cartogràfic Valencià.  
3. Aquesta convocatòria es regirà per l'Ordre 7/2016, de 8 de juny, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de la concessió d'ajudes per a la realització de pràctiques acadèmiques externes en l'Institut Cartogràfic Valencià en el marc d'un conveni de col·laboració educativa.  
4. El procediment de concessió de les ajudes es tramitarà en règim de concurrència competitiva, sota els principis de publicitat, transparència, objectivitat, igualtat i no-discriminació.  
En l'annex 2 d'aquesta resolució s'estableix un barem general per a la concessió de les ajudes amb criteris objectius i clars de valoració, en els quals s'ha de basar la resolució de concessió, en funció de l'objecte i la finalitat de la pràctica acadèmica.  
  
Segon. Dotació econòmica i finançament  
1. Les ajudes d'estudis que es concedisquen en el marc d'aquesta convocatòria estaran dotades amb una quantitat màxima de sis-cents seixanta euros (660,00 ?) bruts mensuals, en funció de les hores realitzades efectivament. Sobre aquest import es practicarà la retenció que corresponga, a compte de l'impost sobre la renda de les persones físiques, així com la cotització corresponent a la Seguretat Social en els termes establits en el Reial decret 1493/2011, de 24 d'octubre, i les altres que, si escau, corresponguen.  
2. La quantitat en concepte d'ajuda que perceba la persona que resulte beneficiària es concretarà en l'annex del conveni de col·laboració educativa, d'acord amb el que disposa l'article 2 de l'Ordre 7/2016, de 8 de juny, de la Conselleria d'Habitatge, Obres Públiques i Vertebració del Territori.  
3. L'ajuda prevista en la present convocatòria, incloent-hi la quota compresa de la Seguretat Social de la persona beneficiària, es finançarà amb càrrec a la línia S0000917 del pressupost de l'Institut Cartogràfic Valencià de l'exercici 2017 i 2018. L'import màxim destinat a finançar les ajudes per a l'any 2017 és de 41,000 euros. L'import corresponent a l'anualitat 2018 estarà supeditat a la existència de crèdit adequat i suficient en el pressupost de l'Institut Cartogràfic Valencià.  
  
  
Tercer. Duració de les ajudes d'estudis  
1. La duració de l'ajuda d'estudis serà la que s'establisca en l'annex del conveni de cooperació educativa, segons disposa l'article 2 de l'Ordre 7/2016, de 8 de juny, de la Conselleria d'Habitatge, Obres Públiques i Vertebració del Territori, sense que en cap cas puga excedir d'un màxim de dotze mesos.  
2. L'ajuda podrà ser prorrogada per un altre període de dotze mesos, sense necessitat d'una nova convocatòria, complint les condicions establides en la normativa universitària que corresponga, sempre que existisca la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.  
  
Quart. Destinataris, sol·licitants i requisits  
1. Podran optar a l'obtenció de l'ajuda d'estudis que es convoca les persones que reunisquen els requisits següents:  
a) Tindre la nacionalitat espanyola o la condició de nacional d'un estat membre de la Unió Europea. Les persones aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la comunitat autònoma valenciana, aspecte que es verificarà, si escau, durant el procés de selecció.  
  
b) Ser estudiant de la Universitat de València o de la Universitat Politècnica de València i estar matriculat en la titulació que es requereix en l'annex I de la present resolució.  
c) Reunir els requisits que la normativa universitària estableix per a la realització de les pràctiques externes. En el cas de pràctiques acadèmiques externes curriculars, els estudiants han d'estar matriculats de l'assignatura vinculada, segons el pla d'estudis corresponent.  
d) No mantindre cap relació contractual amb l'Institut Cartogràfic Valencià, excepte autorització d'acord amb la normativa interna de la Universitat.  
e) No trobar-se en cap dels supòsits de prohibició per a obtindre la condició de persona beneficiària establits en l'article 13 de la Llei 38/2003, de 17 de novembre, general de subvencions, la qual cosa s'acreditarà mitjançant una declaració responsable, inclosa en el formulari de currículum que consta en l'annex 3 d'aquesta convocatòria.  
f) No patir cap malaltia o diversitat funcional que impedisca el compliment de les obligacions inherents a la concessió i la realització normal de les pràctiques acadèmiques.  
  
Cinqué. Formalització de les sol·licituds i termini de presentació  
1. La Universitat publicarà aquesta oferta de pràctiques formatives en la intranet dels estudiants a partir de l'endemà de la publicació per l'Institut Cartogràfic Valencià de la convocatòria en el Diari Oficial de la Generalitat Valenciana.  
2. Les persones interessades a participar en el procés selectiu formalitzaran la sol·licitud activant-se des de la intranet de la Universitat en l'oferta de pràctiques formatives en un termini de set dies a partir de la publicació de la present convocatòria en el Diari Oficial de la Generalitat Valenciana. Aquesta sol·licitud no s'haurà d'acompanyar de cap documentació, la qual serà presentada per les persones candidates en el mateix moment d'efectuar-se l'entrevista, d'acord amb el que disposa l'apartat 7.2.a d'aquesta resolució.  
3. La Universitat, en el termini de cinc dies des de la finalització del termini per a presentar la sol·licitud, remetrà a l'Institut Cartogràfic Valencià una relació de les persones que hagen sol·licitat participar en el procés de selecció. En aquesta relació s'especificaran les persones sol·licitants i s'indicarà aquelles que reunisquen els requisits acadèmics requerits per la normativa universitària per a cursar les pràctiques, així com les que no els reunisquen, i en aquest cas, se n'indicarà el motiu.  
4. La presentació de la sol·licitud per a optar a l'ajuda implicarà l'acceptació per la persona sol·licitant de les bases per les quals es regeix aquesta convocatòria.  
  
Sisé. Ordenació i instrucció  
L'òrgan encarregat de l'ordenació i la instrucció del procediment és la Gerència de l'Institut Cartogràfic Valencià, que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se la resolució.  
  
Seté. Procés de selecció i acreditació dels mèrits  
1. La publicació de la relació de persones concurrents a aquest procés de selecció s'efectuarà en la seu electrònica o portal institucional de l'Institut Cartogràfic Valencià (http://www.icv.gva.es/ca/practicas-academicas).  
2. El procés de selecció s'ajustarà al procediment següent:  
a) L'Institut Cartogràfic Valencià publicarà en el seu portal institucional el llistat de persones admeses i excloses. En aquesta publicació es convocarà les persones admeses a una entrevista en la qual hauran d'aportar omplit, seguint les instruccions establides en l'annex 4 d'aquesta resolució, el formulari de currículum inclòs en l'annex 3, en el qual es farà constar únicament aquells mèrits susceptibles de barem, segons l'annex 2 d'aquesta convocatòria. El model de currículum estarà també disponible en el portal institucional de l'Institut Cartogràfic Valencià.  
En l'entrevista, juntament amb el currículum, s'aportarà la documentació acreditativa dels mèrits detallats en aquest. Els mèrits que no siguen suficientment acreditats no seran tinguts en compte als efectes de la seua valoració. El compliment temporal dels mèrits es considerarà referit a la data de fi del termini de presentació de sol·licituds.  
b) L'avaluació de les persones candidates la farà la comissió avaluadora en règim de concurrència competitiva, prenent en consideració els mèrits expressats en el currículum i el resultat de l'entrevista, d'acord amb el barem establit en l'annex 2.  
c) Obtinguda la puntuació provisional de totes les persones aspirants, s'exposarà en el portal institucional de l'Institut Cartogràfic Valencià una llista ordenada d'acord amb la puntuació obtinguda, en què es diferencie la corresponent a l'entrevista i la resultant de la baremació.  
d) Durant deu dies hàbils les persones interessades podran presentar les al·legacions que estimen oportunes.  
e) Transcorregut el termini d'al·legacions, i una vegada valorades, la comissió avaluadora elaborarà una proposta de resolució que contindrà la relació de les persones beneficiàries i una borsa de reserva, en els termes que preveu l'article 16 de l'Ordre 7/2016, de 8 de juny, de la Conselleria d'Habitatge, Obres Públiques i Vertebració del Territori. Així mateix, s'inclourà una relació de les persones aspirants, les sol·licituds de les quals hagen sigut desestimades, que contindrà les causes que hagen motivat la desestimació.  
3. En cas d'empat, es resoldrà per aquest ordre: a favor de la persona que en l'entrevista haja acreditat tindre una discapacitat, ser víctima de violència de gènere o d'accions terroristes. En els altres casos d'empat, així com quan persistisquen aquests en els casos de discapacitats, violència de gènere o accions terroristes, es considerarà primer la persona candidata que tinga la major puntuació, obtinguda d'acord amb el que s'assenyala a continuació, i per aquest ordre:  
 En primer lloc, l'obtinguda en l'apartat relatiu a l'entrevista.  
  
 Si persisteix la igualtat de puntuació, l'obtinguda en l'apartat relatiu a l'expedient acadèmic.  
 Si persisteix la igualtat de puntuació, l'obtinguda en l'apartat relatiu a l'especialització acadèmica en matèries relacionades amb la convocatòria.  
- Si persisteix la igualtat de puntuació, l'obtinguda en l'apartat relatiu a coneixements de valencià.  
- Si així i tot persistira la igualtat, es dirimirà per ordre alfabètic de cognoms i nom, començant per la lletra B, segons la Resolució de 10 d'abril de 2017, de la Conselleria de Justícia, Administració Pública, Reformes Democràtiques i Llibertats Públiques, en la qual es determina la lletra per a fixar l'ordre d'intervenció dels aspirants a totes les proves selectives que se celebren durant l'any 2017 del conjunt de les administracions públiques valencianes.  
  
Huité. Comissió avaluadora  
1. La comissió avaluadora estarà integrada pels membres següents:  
  
a) Presidència: la persona titular de la Direcció del Servei de Projectes Cartogràfics.  
b) Dos vocals, designats pel director de l'Institut Cartogràfic Valencià, d'entre els tècnics que tinguen relació amb l'àrea d'activitat en què es desplegarà l'estada formativa en aquest organisme, en funció del perfil de l'estudiant requerit.  
c) Secretari o secretària, nomenat pel director de l'Institut Cartogràfic Valencià, d'entre el personal funcionari de l'organisme.  
2. La comissió avaluadora podrà requerir assessoria de personal funcionari de la Generalitat quan ho considere convenient.  
3. La comissió se sotmetrà, quant al seu règim de funcionament, a allò que es disposa per als òrgans col·legiats en la legislació del procediment administratiu comú quant a la seua composició i funcionament.  
  
La comissió prendrà els seus acords per majoria simple, alçarà acta de les sessions que celebre i dels acords que adopte i, conclòs el procés de selecció, elevarà la seua proposta, en la forma i el termini fixats per a resoldre-la, a la Direcció de l'Institut Cartogràfic Valencià.  
  
Nové. Concessió i notificació. Termini de resolució del procediment i recursos  
1. Vista la proposta motivada de resolució formulada per la comissió de valoració, la Direcció de l'Institut Cartogràfic Valencià dictarà la resolució de la convocatòria.  
2. La Direcció de l'Institut Cartogràfic Valencià, a proposta de la comissió avaluadora, podrà declarar deserta, totalment o parcialment, la concessió de l'ajuda convocada quan cap de les persones candidates obtinga un mínim de 8 punts.  
3. La resolució de concessió es publicarà en el Diari Oficial de la Generalitat Valenciana, amb l'expressió de les bases, la convocatòria, el programa i el crèdit pressupostari a què s'imputa l'ajuda d'estudis atorgada, la persona beneficiària, la quantitat concedida i la seua finalitat. La publicació de l'esmentada resolució produirà els efectes de notificació a les persones interessades, d'acord amb el que disposa la legislació relativa al procediment administratiu comú. Als efectes de publicitat i transparència, s'inserirà la informació corresponent en la seu electrònica o portal institucional de l'Institut Cartogràfic Valencià, segons es disposa en l'article 7.1 d'aquesta resolució.  
4. L'Institut Cartogràfic Valencià comunicarà a la Universitat les persones seleccionades a fi de formalitzar la pràctica, i amb aquest fi, els convenis de col·laboració educativa inclouran un annex, que hauran de subscriure la Universitat, l'Institut Cartogràfic Valencià i la persona que resulte beneficiària, cas per cas, en funció de la seua situació acadèmica, i en el qual, es concretarà la duració, la dedicació, l'horari i el programa formatiu de les pràctiques, així com la quantitat econòmica de l'ajuda.  
5. El termini màxim per a dictar i publicar la resolució serà de tres mesos, a comptar de la data de publicació de la convocatòria en el Diari Oficial de la Generalitat Valenciana, sense perjudici que puga ampliar-se en els termes que preveu l'article 23 de la legislació relativa a procediment administratiu comú.  
Conclòs aquest termini sense que s'haja dictat ni publicat la resolució expressa, les persones interessades podran considerar desestimades les seues sol·licituds per silenci administratiu.  
6. Les resolucions que es dicten esgoten la via administrativa i en contra seu es podrà interposar recurs potestatiu de reposició davant de l'òrgan que les va dictar en el termini d'un mes a comptar de l'endemà de la seua publicació, o instar directament un recurs contenciós administratiu davant dels jutjats del contenciós administratiu de València, en el termini de dos mesos a comptar de l'endemà de la publicació de la resolució.  
Deu. Efectes  
La present resolució produirà efectes l'endemà de la seua publicació en el Diari Oficial de la Generalitat Valenciana.  
  
Recursos  
Contra aquesta resolució de convocatòria, que posa fi a la via administrativa, es podrà interposar, potestativament, un recurs de reposició davant del director de l'Institut Cartogràfic Valencià, en el termini d'un mes a comptar de l'endemà de la seua publicació, o un recurs contenciós administratiu davant dels jutjats contenciosos administratius de València, en el termini de dos mesos a comptar de l'endemà de la publicació de la resolució corresponent. Tot això sense perjudici de la interposició, per part de les persones interessades, de qualsevol altre recurs que estimen pertinent.  
  
València, 17 d'octubre de 2017.- El director de l'Institut Cartogràfic Valencià: Xavier Navarro i Garcia  
ANNEX 2  
Barem per a l'avaluació dels mèrits personals en la concessió de les ajudes d'estudis per a la realització de pràctiques acadèmiques externes en l'Institut Cartogràfic Valencià (les lletres en les quals es relacionen els mèrits susceptibles de baremar es correspon amb els apartats del currículum (annex 3) que cal emplenar. Únicament s'emplenaran aquests apartats, sense que siguen susceptibles de puntuació la resta).  
  
  
A1. Expedient acadèmic:  
La puntuació assignada a l'expedient acadèmic coincidirà amb la nota mitjana del curs acadèmic 2016-2017, i donarà lloc a una valoració entre 5 i 10 punts.  
  
B. Coneixements de valencià:  
Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent i puntuant-se exclusivament el nivell més alt acreditat:  
  
  
Oral: 0,25 punts  
Elemental: 0,50 punts  
Mitjà: 0,75 punts  
Superior: 1,00 punt  
  
I.2.A. L'especialització acadèmica en matèries relacionades amb la convocatòria es valorarà entre 0 i 4 punts. Les assignatures relacionades amb la pràctica professional oferida. Es valorarà amb un màxim de 0,20 punts per assignatures el contingut de les quals siga l'expressat en l'apartat corresponent de l'Annex 1.  
  
D. Entrevista:  
La valoració que s'atorgue en aquest apartat no podrà superar el 30 % de la puntuació màxima que es puga obtenir mitjançant la suma de la resta d'apartats que s'incloguen en la convocatòria (en aquest cas, no podrà superar els 4,50 punts).  
  
En la fase d'entrevista, la comissió de valoració plantejarà a les persones candidates qüestions i problemes relacionats amb el contingut de la pràctica que s'especifica en l'Annex 1. En aquest apartat es valorarà la capacitat de resposta a aquestes qüestions i de resolució dels problemes que es plantegen, així com la claredat en els arguments.  
ANNEX 4  
Instruccions per a emplenar el currículum:  
  
Únicament s'emplenaran aquells apartats que siguen susceptibles de barem, segons l'annex 2 d'aquesta resolució, excepte l'apartat A1 del currículum, que no s'emplenarà, perquè serà completat per l'Institut Cartogràfic Valencià, segons la nota que comunique la Universitat. La resta d'apartats del currículum es deixaran en blanc.  
L'apartat pràctica sol·licitada es correspon amb la modalitat que consta en l'annex 1, a la qual l'estudiant opta. Es presentarà una sol·licitud per cadascuna de les modalitats de beques en què es desitge participar. En cas de presentació de més d'una sol·licitud per a una determinada modalitat, únicament es tindrà en compte l'última presentada, i s'arxivaran les anteriors.